**SAJTÓKÖZLEMÉNY**

Dorog, 2023. október 19.

**A korszerű oktatás mindenkinek jár!**

**Az iskolák és óvodák korszerűsítése, a megfelelő infrastruktúra és környezet kialakítása nemcsak a gyerekek jelenlegi tanulási élményének javítása miatt fontos, de hosszútávú befektetést is jelent a társadalmunk jövőjébe. A dorogi Petőfi Sándor Óvoda és a budapesti Szabad Waldorf Gimnázium példája a Baumit Kft. támogatásával mutatja be, hogy az építőipar hogyan járulhat hozzá a színvonalas oktatáshoz.**

Az iskolai és óvodai környezet kulcsfontosságú a gyermekek nyugodt fejlődéséhez. Ezért azoknak az épületeknek, ahol tanítás folyik, inspiráló és biztonságos légkört kell nyújtaniuk. Napjainkban sajnos számos olyan oktatási intézménnyel találkozhatunk, ahol az épületek állapota kívánnivalót hagy maga után. Ráadásul a korszerűtlen óvoda- és iskolaépületek fenntartása gyakran komoly pénzügyi terhet is ró a közösségekre. Ilyen esetekben segítő kezek és adományok szükségesek, hogy új életre kellhessen egy intézmény.

A Baumit Kft. az elmúlt években számos oktatási és egyházi intézmény felújítását segítette a „Baumit Szívvel-lélekkel Program” keretein belül. Idén többek között a dorogi Petőfi Sándor Óvodának és a budapesti Szabad Waldorf Iskolának nyújtott támogatást céljaik elérésében.

Az óvodai oktatás körülményei rendkívül fontosak a gyermekek fejlődése szempontjából. Az olyan intézmények szerepe, mint a dorogi Petőfi Sándor Óvoda, különösen kiemelkedő, mivel az óvodai nevelés keretein belül igyekeznek nagyobb hangsúlyt fektetni a gyermekek egyéni fejlesztésére, az érzelmi-, erkölcsi nevelésére, az ének, a zene megszerettetésére. Sajnos az elmúlt években tapasztalt energiaválság egyre sürgette az óvoda felújítását. Az intézményt önkormányzati költségvetésből és a Baumit Kft. támogatásából idén sikerült teljeskörűen felújítani: megtörtént a nyílásszárók cseréje és a bejárati szintek rendbetétele, a homlokzatok hőszigetelése és színezése, valamint az utcafronti homlokzaton a gyerekek világához méltó pitypang-jelkép is helyet kapott.

A Szabad Waldorf Gimnázium öt éven keresztül konténerekből kialakított élettérben működött, míg 2023 májusában lehetőség adódott egy megfelelő méretű épület bérbevételére. Sajnos az új épület állapota romos volt és teljeskörű felújításra szorult. Mivel a konténer épületbe már nem lehetett visszaköltözni, az új épület azonban még nem állt készen a beköltözésre, így nyáron még a szeptemberi iskolakezdés is kérdésessé vált. Az iskola közössége, a szülők és diákok segítségével próbálta meg önerőből felújítani az épületet, őket segítette a Baumit Kft. ötven zsák Baumit FinoFill glettel és harminc zsák Baumit UniPutz vakolattal. Ezzel az összefogással már egy új, színvonalas oktatási helyszínen kezdhették meg a tanévet a diákok és tanáraik.

A Baumit Kft. büszke arra, hogy az alapítása óta megőrizte családias, segítő és adományozó jellemvonását. A vállalat társadalmi felelősségvállalási programja keretében ezért támogatja a hozzá forduló szervezeteket, intézményeket elsősorban építőipari alapanyagaival. Kiemelten fontosak számára az olyan értékek, mint a méltányosság, az egészség és a környezetünk iránt viselt felelősség, és ezeket saját eszközeivel is igyekszik képviselni és támogatni. A társadalmi felelősségvállalás keretében végzett tevékenységeket 2023-tól összefoglalóan „Baumit Szívvel-lélekkel Program” névre keresztelte. A program keretein belül az elmúlt években többek között az alábbi intézményekben zajlottak felújítási munkálatok:

• Zrínyi Ilona óvoda – Dorog

• Eötvös József Általános Iskola – Dorog

• Zsigmondy Vilmos Gimnázium – Dorog

• Csolnok és Környéke Körzeti Egységes Óvoda

• BKSZC Schulek Frigyes Két Tanítási Nyelvű Építőipari Technikum – Budapest

• BKSZC Ybl Miklós Építőipari Technikum és Szakképző Iskola – Budapest

• Római Katolikus Templom – Ászár